***Rhopalodontus*** er en slekt av små biller som lever i kjuker (Polyporaceae) som vokser på død ved.

Utseende
--------

Små (0,5 – 4 mm), gjerne korte, sylindriske biller, oversiden oftest sterkt hvelvet. Nesten glatte, fint hårete eller med lang utstående behåring. Lys brune til nesten svarte biller. **Hodet** er kort og bredt. Hos en del arter har hannene horn eller knøler på munnskjoldet eller ved **Brystskjoldets** (pronotum) fremkant. Antennene er forholdsvis korte og består av 8-10 ledd. De tre ytterste leddene danner en løst leddet kølle. Pronotum er bredere enn langt, som oftest sterkt hvelvet. **Dekkvingene** er mer eller mindre parallellsidige, gjerne sterkt hvelvet. Punktene danner som oftest ikke tydelige rekker. **Beina** er temmelig korte, framleggene (*protibiae*) har ofte karakteristiske utvekster i enden. Føttene er fire-leddete.

Levevis
-------

Kjukeborerne er knyttet til kjuker eller poresopper (Polyporaceae), mens noen få arter lever kun på barksopp (Corticiaceae). Både larvene og de voksne billene gnager ganger i fruktlegemene til soppen. Ofte angriper kjukeborerne kjuker som er levende, og starter angrepet i de eldre delene (flerårige kjuker) eller borer seg rett inn i fruktlegemet (ett-årige kjuker). De ulike artene kan foretrekke ulike arter av kjuker i ulike nedbrytingsstadier. Livssyklusen er ganske kort, hele utviklingen er gjerne unnagjort på 8-10 uker. Noen arter (ikke de norske) er parthenogenetiske, det vil si at det bare finnes hunner og den nye generasjonen utvikler seg fra ubefruktede egg. Kjukeborerne har mange naturlige fiender, blant annet kortvinger, maurbiller, hettebiller, snylteveps og gallmygg.

Systematisk inndeling
---------------------

Navnet blir av og til stavet *Ropalodontus*.

**Treliste**
* Ordenen biller, Coleoptera
	+ Underordenen Polyphaga
		- Gruppen (infraorden) Cucujiformia
			* Overfamilien heteromerer, Tenebrionoidea
				+ Familien **kjukeborere**, Ciidae
					- Underfamilien Ciinae
						* Stammen **Orophiini** Thomson, 1863
							+ Slekten ***Rhopalodontus*** Mellié, 1847 – 11 arter, to i Norge:
								- *Rhopalodontus americanus* Lawrence, 1971
								- *Rhopalodontus armifrons* Reitter, 1913
								- *Rhopalodontus baudueri* Abeille de Perrin, 1874
								- *Rhopalodontus camelus* Abeille de Perrin, 1876
								- *Rhopalodontus harmandi* Lesne, 1917
								- *Rhopalodontus novorossicus* Reitter, 1901
								- *Rhopalodontus perforatus* (Gyllenhal, 1813) - i Norge
								- *Rhopalodontus perrini* Reitter, 1878
								- *Rhopalodontus populi* C. & H. Brisout de Barneville, 1877
								- *Rhopalodontus strandi* Lohse, 1969 - i Norge

Referanser
----------

1. ↑  «Artsdatabankens artsopplysninger». Artsdatabanken. 16. oktober 2020. Besøkt 16. oktober 2020.
2. ↑  «Artsdatabankens navneopplysninger med artstre». Artsdatabanken. 16. oktober 2020. Besøkt 16. oktober 2020.

Kilder
------

* Navarrete, J.L. 1997. Ciidae. I: Solis, A. (red.): *Las Familias de insectos de Costa Rica*. INBio.  (på spansk)

* Silfverberg, H. 1992. *Enumeratio Coleopterorum Fennoscandiae, Daniae et Baltiae* (Litse over Nordens biller). Helsinki.

* Silfverberg, H. 2004. *Enumeratio nova Coleopterorum Fennoscandiae, Daniae et Baltiae.* Sahlbergia Vol. 9:1, 1-111.

Eksterne lenker
---------------

* *Artikkelen er ikke koblet til Wikidata*
* Bugguide.net - Ciidae. Med bilder av nordamerikanske arter.